Dexter eris, rediens, hominum iustissime, coeptis
(namque tuam nunc forte tenet cura altera mentem;
quod procul Insubrum iudex delectus in oris
concilias, solitaque animi probitate revincis
pace deûm populos inimico Marte furentes).
Seu Sophia ulcisci bello, seu pace tueri
flagitet, Herculeam vel opem si poscat utrumque,
iusta quis invicto sumet te fortius arma,
qui tot parta refers propria virtute trophaea?
Vel quis pace frui tribuet sapientius alter,
qui mediam Latii servasse laboribus urbem
solus inexhausta caneris virtute? Tuum sic
fortunata diu iactet Ferraria munus,
quo rediviva suas reparet Tritonia laudes.